Napeke ti Isem
February 14, 2008 Leave a comment
“Gumatangka, Ading, Monalisa. Imitasion laeng.”
-Ahente ti Special Offer
Dinaydayawko dagita nga isem
Iti baet ti makagargari a paludip
Ita, ditoy rinibu nga isla
Ti sanaang ket saanen a mairupis iti bingay
Ti pudno ket ti maulit-ulit nga ulbod,
Ti pudno ket maikuadro sa met laeng
Maisusor a kas tagilako nga special
Offer a maibaratilio a kas bado,
Ukay ukay man wenno orig,
Saanen a masinunuo ti pudno.
Mapukaw lattan ti bain iti baet
Iti panagbisin, iti maisao ket isun
Ti pudno ket ti maikuadro nga isem
Ti putot wenno pasurot ti ngirsi
Dagiti salamangkero ti puli, dagiti ari
Ari a balasador ti umili ken,
Ti reyna nga aginmimikki,
Agbalinen a tagilako.
Ala naibatad met a ketdi
A ti isem ket peke a pudno.
Wen, daytoy ti pudno:
Adda pannakkel ti mannibrong
Ti isem iti akinisem
Ti maikuadro nga isem ket sangasalup
Ti matakaw nga isem ket ngirsi
Ti dayaw ti isem ket napeke.
ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn